Atlas Cheetah

Die **Atlas Cheetah** is 'n Suid-Afrikaanse vegvliegtuig wat ontwikkel is vir die Suid-Afrikaanse Lugmag (SALM) en tans nog deur die Ecuadorse Lugmag en Chileense Lugmag gebruik word. Dit was die eerstes wat gebou is as 'n groot opgradering van die Dassault Mirage III deur die Atlas Vliegtuigkorporasie (later Denel Aviation) van Suid-Afrika (gestig in 1965) en is gebaseer op die Israeliese Kfir vegter. Drie verskillende weergawes is geskep: 16 tweesitplek Cheetah D, 16 enkelsitplek Cheetah E en 38 enkelsitplek Cheetah C. Die Cheetah E is in 1992 onttrek en uit diens gestel en die Cheetah C en D in April 2008, hulle is almal in Suid-Afrika vervang deur die Saab JAS 39 Gripen. 'n Beperkte aantal word nog in Suid-Afrika bedryf as toetsvliegtuie vir Denel by die Overberg toetsbaan.

Daar is heelwat oor die oorsprong van die SALM-Cheetahs gespekuleer (veral van die Cheetahs met die reeksnommers van 858 tot 862). Die oorblywende Mirage IIIEZ’s, DZ’s en D2Z’s is in onderskeidelik Cheetah E’s (1986) en Cheetah D’s omskep (die eerste Cheetah D is op 16 Julie 1986 amptelik bekendgestel). Die reeksnommers van die oorspronklike Mirage III’s is vir die Cheetah E’s en D’s hergebruik. Wanneer die reeksnommers van die tweesitplek-Cheetahs ontleed word, blyk dit dat die SALM iewers vyf ekstra lugrame gekry het. (Die oorspronklike SALM-Mirage III’s was van 800 tot 857 genommer en die reeksnommers van die tweesitplek-Cheetahs eindig by 862.) Niks van die Mirage IIICZ’s, BZ’s en RZ’s is in Cheetahs omskep nie. Net een Mirage IIIR2Z is in ’n Cheetah omskep. Die Cheetah C-straalvegters was omskeppings van lugrame wat van ander bronne verkry is en het ’n heeltemal nuwe reeks nommers gekry (341 tot 378).

Daar is nog altyd aangeneem dat die tweesitplekweergawes van die Cheetah Cheetah D’s genoem word omdat die oorblywende Mirage IIIDZ’s en D2Z’s in Cheetahs omskep is en hulle oorspronklike Mirage III-reeksnommers behou het. ’n Paar nuwe vliegtuie is egter van ’n ander bron verkry en het ’n nuwe reeks nommers (beginnende by 858) ontvang. Dit het sedertdien aan die lig gekom dat die tweesitplek-Cheetahs verskillende name het. Let ook daarop dat die enkelsitplek-Cheetahs (die C’s en E’s) op die vliegtuig deur middel van die variantnaam geïdentifiseer is maar nie die tweesitplekvariante nie.

## Besonderhede van die opgradering van die Mirage III’s na Cheetahs 
Die Cheetah het uit SALM-personeelvereiste 15/81 van September 1981 voortgespruit, waarvolgens die Mirage III’s opgegradeer is. Vliegtuie wat vir omskepping gekies is, het die Mirage IIIDZ’s, Mirage IIID2Z’s en die Mirage IIIEZ’s ingesluit.  

Gedurende omskepping van die Mirage IIIDZ’s en IIID2Z’s is die volgende struktuurverbeterings aangebring, naamlik nuwe vlerke, ’n nuwe neusdeel, niebewegende stertvlakke aan die buitekant van die luginlaat, ’n stelsel om brandstof in die lug aan te vul, groter interne brandstofkapasiteit, verbeterde uitskietstoele en versterking van die onderstelstelsel. Wat avionikaverbeterings betref, het die tweesitplek-Cheetahs die volgende bygekry: ’n nuwe wapenaflewering-en-navigasiestelsel, ’n nuwe wapenbeheer-en-lossing-stelsel, ’n nuwe elektroniese-oorlogvoering-/selfbeskermingstelsel, ’n stabiliteitverbeteringstelsel, ’n omgewingsverbeteringstelsel en ’n elektriesekragtoevoer-en-distribusiestelsel. Nommer 89 Gevegvliegskool is op 1 Julie 1986 vir die gebruik van die tweesitplek-Cheetahs gestig.
alt=Die Cheetahs van die SALM kon in die lug herbunker word. ’n Boeing 707-bunkervliegtuig en drie Cheetahs is besig om brandstof-herbunkering na te boots.|geen|duimnael|250x250px|SALM Boeing 707 en drie Cheetahs boots lugherbunkering na

### Die omskepping van die Mirage IIID2Z’s 
Al agt die oorblywende Mirage IIID2Z’s is ingevolge Projek Brahman in Cheetah D2’s omskep. Die Mirage IIID2Z met die reeksnommer 845 was die eerste tweesitplek-Mirage III wat opgegradeer is en is op 16 Julie 1986 amptelik bekendgestel. Hierdie vliegtuig was ook die eerste Cheetah wat aan die SALM oorhandig is (afleweringsdatum 28 Julie 1986). Die omskeppingstydperke van hierdie vliegtuie het van 12 maande (reeksnommer 849) tot 15 maande (reeksnommer 847) gewissel. Die laaste omskepte Mirage IIID2Z is op 30 Junie 1987 aan die SALM afgelewer. Hierdie vliegtuie het as Cheetah D2’s bekend gestaan. Die Cheetah D2’s het die reeksnommers 843, 844, 845, 846, 847, 849, 852 en 853 gehad. 

alt=Die Atlas Cheetah D2 met die reeksnommer 847 word op 19 September 1992 by Lugmagbasis Pietersburg gesien. Die Mirage IIID2Z met die reeksnommer 847 is op 3 Mei 1985 aan Atlas afgelewer en die omskepte vliegtuig is op 7 Oktober 1986 aan die SALM afgelewer.|geen|duimnael|250x250px|SALM Atlas Cheetah D2

### Die Mirages met die reeksnommers 858 tot 862 
Daar is heelwat gespekuleer oor die bron van die Mirages wat van 858 tot 862 genommer was. Hierdie vliegtuie was moontlik Mirage 5B’s/Israeli Nesher T’s. Al vyf hierdie vliegtuie is in Cheetah B’s omskep. Die Cheetah B’s is soos volg afgelewer:

* Reeksnommer 858 is op 22 April 1987 aan Atlas afgelewer en die omskepte vliegtuig is op 23 Julie 1987 aan die SALM afgelewer.
* Nommer 859 is op 22 April 1987 aan Atlas afgelewer en die omskepte vliegtuig is op 17 November 1987 aan die SALM afgelewer.
* Nommer 860 is op 24 Julie 1987 aan Atlas afgelewer en die omskepte vliegtuig is op 12 Januarie 1988 aan die SALM afgelewer.
* Nommer 861 is op 24 Julie 1987 aan Atlas afgelewer en die omskepte vliegtuig is op 17 Februarie 1988 aan die SALM afgelewer.
* Nommer 862 is op 9 Desember 1987 aan Atlas afgelewer en die omskepte vliegtuig is op 28 Julie 1988 aan die SALM afgelewer. 

geen|duimnael|250x250px|Die Atlas Cheetah B met die reeksnommer 862 word in Oktober 1995 by Lugmagbasis Waterkloof gesien.

### Die omskepping van die Mirage IIIEZ’s 
Die Mirage IIIEZ’s is ook ingevolge Projek Brahman in Cheetahs omskep. Die Mirage IIIEZ met die reeksnommer 820, is, soos in die geval van die Mirage IIID2Z met die reeksnommer 845, na Israel oorgeplaas om as prototipe vir die projek te dien. Ná omskepping in Israel is die Cheetah E met die reeksnommer 820 weer in Suid-Afrika aanmekaargesit en is op 21 April 1987 getoetsvlieg. Dieselfde struktuur- en avionikaverbeterings as dié van die Cheetah D/D2 is op die Cheetah E aangebring. Opgraderings het ’n neus soortgelyk aan dié van die Kfir C1 ingesluit. Die Cheetah E, ’n onderskepper, het die SNECMA Atar 09C as kragbron behou. Wat wapens betref, kon hierdie weergawe van die Cheetah missiele soos die Suid-Afrikaanse V3B Kukri en V3C Darter dra. Die Cheetah E het sy twee DEFA-kanonne behou en kon Merk 81-bomme (250-pondbomme), Merk 82-bomme (500-pondbomme) en trosbomme dra en ongerigte 68 mm-vuurpyle afvuur. Die gasheereenheid vir die Cheetah E was 5 Eskader. Die Cheetah E met die reeksnommer 820 is op 3 Maart 1988 aan 5 Eskader afgelewer.

Die Cheetah E wat hieronder geïllustreer word, het die reeksnommer 828. Die oorspronklike Mirage IIIEZ is op 3 November 1986 aan Atlas afgelewer en die omskepte vliegtuig is op 14 April 1988 aan die SALM afgelewer.
geen|duimnael|250x250px|Die Cheetah E met die reeksnommer 828 word op 28 September 1991 by Lanseria- Internasionale Lughawe gesien.
Die Cheetah E is van 3 Maart 1988 tot Oktober 1992 gebruik (5 Eskader is op 31 Oktober 1992 ontbind). Die oorblywende Cheetah E’s is na Lugmagbasis Pietersburg gevlieg en daar gestoor en bewaar. Tien jaar nadat die Cheetah E’s aan diens onttrek is, het Chile vyf van die bewaarde straalvegters as onderdeelbron gekoop (dit was die Cheetah E’s met die reeksnommers 819, 820, 827, 832 en 833).

### Cheetah R 
In die laattagtigerjare van die vorige eeu sou die oorblywende Mirage IIIRZ’s en IIIR2Z’s ingevolge Projek Bark in ’n fotoverkenningsweergawe van die Cheetah omskep word. Die Mirage R2Z met die reeksnommer 855 is as prototipe vir hierdie projek gebruik. Die SALM het egter nie hierdie weergawe in gebruik geneem nie en nommer 855 was die enigste van sy soort. Die SALM het gekies om die Cheetah C as verkenningsplatform benewens sy rol as onderskepper te gebruik. Daar is egter berig dat Cheetah R 855 in die verkenningsrol deur 2 Eskader gebruik is. Die Cheetah R is gebruik om die sogenaamde gevorderde vegvlerk (die ACW) te toets.
geen|duimnael|250x250px|Die Cheetah R met die reeksnommer 855 word op 19 September 1992 by Lugmagbasis Pietersburg gesien.

### Super Cheetah 
In 1994 is die Klimov SMR-95- gesamentlike onderneming tussen Rusland en Suid-Afrika van stapel gestuur om ’n nuwe vegvliegtuigenjin te ontwikkel (tegnologie van die Klimov RD-33-enjin is gebruik). Die SMR-95 is in die Cheetah D2 met die reeksnommer 847 gemonteer. 
geen|duimnael|250x250px|Die Cheetah D2 met die reeksnommer 847 word op 17 Maart 1997 by Waterkloof gesien. Die Klimov SMR-95-enjin was in die vliegtuig gemonteer.

### Cheetah C 
’n Totaal van 38 Cheetah C’s is ingevolge Projek Tunny geskep.  Dieselfde Atar-enjins as wat in die Mirage F1’s gebruik is, moes egter in die Cheetah C’s gemonteer word, aangesien ’n embargo op die oorspronklike Amerikaanse enjins geplaas is. Dit blyk dat Israelse Kfir C1’s/C2’s as bronne gebruik is om die Atlas Cheetah C-multimissievegvliegtuig te skep. Altesaam 38 vliegtuie met lae ure is gekies. Hulle vlerke en vinne is met nuwes vervang en dele is by hulle rompe ingevoeg. Verbeterings het ’n nuwe avionikasuite, nuwe bedrading, die voorsiening van ’n brandstofherbunkeringstoestel aan die regterkant van die romp en die ontwikkeling van ’n nuwe eenstukwindskerm ingesluit. Die SNECMA Atar 09K-50-11-enjin is in die Cheetah C gemonteer. Die eerste twee vliegtuie (reeksnommers 341 en 342) is op 13 Januarie 1993 en die laaste een (reeksnommer 378) is op 23 Junie 1995 aan die SALM afgelewer.

344 2005-11-26 FAOB 011 cr 600x400.jpg|Cheetah C-verbeterings sluit ’n nuwe eenstukwindskerm en ’n toestel (agter die windskerm) om brandstofherbunkering in die lug moontlik te maak.
345 1995-08-25 LT 874 crop dust file 600x364.jpg|Die Cheetah C met die reeksnommer 345 word op 25 Augustus 1995 by Lugmagbasis Louis Trichardt gesien.

## Basisse waar Cheetahs gehou is 
### Pietersburg 
Verskillende eenhede was by Pietersburg gebaseer. In 1992 het die tuiseenhede 89 Gevegvliegskool met sy tweesitplek-Cheetahs ingesluit.
geen|duimnael|250x250px|Die SALM-lugmagbasis Pietersburg word op 19 September 1992 gesien. Vier loodse is aan die linkerkant van die foto (bo die middel).
geen|duimnael|250x250px|Ses tweesitplek-Cheetahs van 89 Gevegvliegskool word op 19 September 1992 op een van die vluglyne by Lugmagbasis Pietersburg gesien.

### Louis Trichardt/Makhado 
Lugmagbasis Louis Trichardt is op 14 Oktober 1987 amptelik geopen. Nommer 5 Eskader was van Maart 1988 tot Oktober 1992 by Louis Trichardt gebaseer. Die tweesitplek-Cheetahs van 2 Eskader-opleidingsvlug het in 1992 by Louis Trichardt aangekom. Nommer 2 Eskader (die Cheetah C’s) was vanaf Februarie 1993 by Louis Trichardt gebaseer. Lugmagbasis Louis Trichardt se naam is op 7 November 2003 na Makhado verander..
geen|duimnael|250x250px|Die goue Cheetah E van 5 Eskader word op 21 September 1991 op ’n rybaan by Louis Trichardt gesien. Daar is walle rondom die rybaan.
geen|duimnael|250x250px|Die beheertoring by Makhado word op 8 Oktober 2005 gesien.

## Die volgende eenhede het Cheetahs gebruik 
### Nommer 89 Gevegvliegskool 
Die tweesitplek-Cheetahs is aanvanklik deur 89 Gevegvliegskool gebruik, wat op 1 Julie 1986 geskep is en by Pietersburg gebaseer was (die laaste parade van 89 Gevegvliegskool is op 26 November 1992 by die basis gehou). Die eerste Atlas Cheetah D2 (reeksnommer 845) het op 26 Julie 1986 by Pietersburg geland. Die eenheid is op 29 November 1992 toegemaak, en ná die sluiting is die vliegtuie van die eenheid met ingang van 28 Februarie 1993 deur 2 Eskader-opleidingsvlug geabsorbeer.
geen|duimnael|250x250px|Atlas Cheetah D reeksnommer 840 van 89 Gevegvliegskool 24 Maart 1990 staties vertoon by Lugmagbasis Pietersburg.
geen|duimnael|250x250px|Die 89 Gevegvliegskool-wapen word op 24 Maart 1990 op die Atlas Cheetah D met die reeksnommer 840 gesien.

### Nommer 5 Eskader 
Die Cheetah E’s is deur 5 Eskader gebruik (het in 1988 operasioneel geword) en was van Maart 1988 tot Oktober 1992 by Louis Trichardt gebaseer. Die eerste Cheetah E (reeksnommer 820) is op 3 Maart 1988 deur 5 Eskader ontvang en die eenheid is op 2 Oktober 1992 toegemaak.

Op 21 September 1991 is 5 Eskader se vyftigjarige bestaan met ’n funksie by Louis Trichardt gevier. Een Cheetah E is vir die geleentheid spesiaal goud geverf en het ’n groot 50 op die romp gehad (dit was die vliegtuig met die reeksnommer 831). 
geen|duimnael|250x250px|Die 5 Eskader-wapen word op 28 September 1991 op die Cheetah E met die reeksnommer 828 gesien.

### Nommer 2 Eskader 
Nadat 89 Gevegvliegskool op 29 November 1992 ontbind is, is die tweesitplek-Cheetahs vanaf die einde van Februarie 1993 deur 2 Eskader-opleidingsvlug in gebruik geneem en later deur die herstigte 2 Eskader geabsorbeer. Die eerste Cheetah D (reeksnommer 841) het in November 1992 gearriveer. Die Cheetah C’s is van die begin af deur 2 Eskader gebruik. Die eerste Cheetah C het op 13 Januarie 1993 gearriveer en 2 Eskader is op 26 Februarie 1993 herstig.
geen|duimnael|250x250px|Cheetah C’s wat op 4 Maart 1995 by die Sentrale Vliegskool te Langebaanweg gesien is, het hierdie 2 Eskader-wapen opgehad.

### Toetsvlieg-en-ontwikkelingsentrum 
Die SALM het ’n spesiale eenheid vir die toets van vliegtuie en wapenstelsels gestig. Hierdie eenheid staan as die Toetsvlieg-en-ontwikkelingsentrum (TVOS) bekend en is tans in die Overbergstreek, naby Bredasdorp, geleë. Bredasdorp is naby Agulhas, wat geografies die suidelikste punt in Suid-Afrika is. Agulhas is in die Wes-Kaap. Verskillende vliegtuie in die SALM se arsenaal word van tyd tot tyd deur hierdie eenheid gebruik. Sommige van die Cheetah C’s en die tweesitplek-Cheetahs is ook deur hierdie eenheid gebruik.

Lêer:344 2005-11-26 FAOB 015 LR 800x533.jpg|Die Atlas Cheetah C met die reeksnommer 344 word op 26 November 2005 by die TVOS gesien.
Lêer:344 2005-11-26 FAOB 006 600x400.jpg|Twee eenheidswapens word op 26 November 2005 op die Cheetah C met die reeksnommer 344 gesien.
Lêer:845 2005-11-26 FAOB 396 LR 800x533.jpg|Die Atlas Cheetah D2 met die reeksnommer 845 word op 26 November 2005 by die TVOS gesien. Daar is ’n groot eenheidswapen op die stertvin van die masjien.

## Kleure en merke van die Cheetahs in SALM-diens 
### Inleiding tot en oorsig van die kleurskemas van die Cheetahs 
Toe die Cheetah E’s en die tweesitplek-Cheetahs rondom die middel van die 1980’s in gebruik geneem is, het hulle ’n laesigbaarheidkamoefleerskema gehad. Die Cheetah C is oorspronklik in die 1990’s in die SALM in gebruik geneem. Die kleurskema op die Cheetah C’s het uiteindelik uit ’n soortgelyke laesigbaarheidskema as dié van die Mirage IIICZ bestaan.

### Kriptiese geskiedenis van SALM- nasionale merke 
Gedurende die tyd wat die Cheetahs operasioneel was, is verskillende nasionale kentekens gebruik. Tot ongeveer 1994/1995 is ’n springende springbok binne ’n kasteelmerk as nasionale merk gebruik. Hierdie kenteken word die Springbokkasteel genoem. Laasgenoemde nasionale merk is in ongeveer 1993 verander, toe ’n arend binne die kasteel bekendgestel is (die sogenaamde Arendkasteel). Tot die 2000’s het die nasionale kenteken bestaan uit ’n arend in ’n ronde merk waarop ’n negepuntster geplaas is. Hierdie kenteken is in 2003 bekendgestel en word in hierdie artikel die negepuntster-kenteken genoem. Tydens die Cheetah-era is nasionale kentekens oor die algemeen in ses standaardposisies aangebring, naamlik op die boonste en onderste oppervlakke van die vlerke en twee aan weerskante van die romp.

### Die posisies van die Arendkasteel 
geen|duimnael|250x250px|Twee posisies van die Arendkasteel word op 26 Augustus 1995 op die Cheetah B met die reeksnommer 858 gewys. Die kasteel is aan die buitekant van die luginlaat en op die boonste oppervlak van die vlerk.

### Negepuntster-kenteken 
geen|duimnael|250x250px|Die negepuntster-kenteken is op 29 April 2003 bekendgestel. Die laesigweergawe van hierdie merk word op 21 Mei 2005 op die Cheetah B met die reeksnommer 858 gesien.

## Kleurskemas op die verskillende Cheetah-variante 
### Die Cheetah E 
geen|duimnael|250x250px|Die standaardskema vir die Cheetah E was ’n laesigskema met een skakering van grys. Daar was ’n 5 Eskader-wapen op die stertvin, die boonste deel van die stertvin was wit (dateer uit Tweede Wêreldoorlog) en die Springbokkasteel het ’n blou agtergrond gehad. Die Cheetah E met die reeksnommer 828 word op 28 September 1991 in so ’n skema gesien.
geen|duimnael|250x250px|Die Atlas Cheetah E met die reeksnommer 842 is op 19 September 1992 in ’n ongewone laesigskema van twee skakerings grys gesien. Die kasteel op hom was in die vorm van ’n buitelyn, die springbok was grys en die 5 Eskader-wapen op die stertvin het ’n laesigvoorkoms gehad. Die laaste twee syfers van die reeksnommer was in grys op die neus.

### Die tweesitplek-Cheetahs 
geen|duimnael|250x250px|In die 1990’s het die tweesitplek-Cheetahs ’n laesigskema van een skakering grys gehad. Oorspronklik is die 89 Gevegvliegskool-wapen op die stertvin aangebring en het die nasionale merk uit die Springbokkasteel bestaan. Die Atlas Cheetah D2 met die reeksnommer 847 word op 19 September 1992 by Lugmagbasis Pietersburg gesien.
geen|duimnael|250x250px|In die 2000’s het die tweesitplek-Cheetahs ’n laesigskema met twee skakerings grys gehad, het die 2 Eskader-wapen op die stertvin verskyn en het die nasionale merk uit die negepuntster-kenteken bestaan. Die Atlas Cheetah B met die reeksnommer 858 word op 21 Mei 2005 in so ’n kleurskema gesien.

### Die Cheetah C's 
Soos in die volgende reeks foto’s gesien kan word, het die Cheetah C’s ’n laesigskema met twee skakerings grys gehad. Aan die begin het sommige van hulle die Springbokkasteel opgehad, maar die meeste se kenteken was die Arendkasteel. Die skakerings van sommige Cheetah C’s was donkerder as dié van ander. Die Cheetah C-kenteken van die 2000’s was die negepuntster.
geen|duimnael|250x250px|Hier kan die verskil tussen die donker en die ligter skakerings op 22 September 1995 gesien word. Die Cheetah C met die reeksnommer 368/369 kan links in die foto gesien word. Die een met die reeksnommer 354 is in die middel en 351 is regs. Die vegters met die reeksnommers 351 en 354 het die Springbokkasteel op.
geen|duimnael|250x250px|Die Atlas Cheetah C met die reeksnommer 370 van 2 Eskader word op 4 Maart 1995 by die Sentrale Vliegskool op Langebaanweg gesien. Die sentrale gedeelte van die tweeskakeringgrysskema is donker en die radarkoepel is lig grys. Die vliegtuig het ’n Arendkasteel en die model-identifisering en laaste twee syfers van die reeksnommer is onder die stuurkajuit.
geen|duimnael|250x250px|Die onderkant van die Cheetah C met die reeksnommer 352 word op 17 September 2005 gesien. Daar is ’n vals stuurkajuitkap op die voorste deel van die romp en die laaste twee syfers van die reeksnommer op die deur van die voorste onderstel. Daar is geen negepuntsterre onder die vlerke nie.
geen|duimnael|250x250px|Die negepuntster-kenteken word op 21 Mei 2005 by die Polokwane- Internasionale Lughawe op die Cheetah C met die reeksnommer 352 gesien. Die sentrale deel van die kleurskema is in die ligter grys skakering.

### Spesiale kleurskemas 
geen|duimnael|250x250px|Toe 5 Eskader op 21 September 1991 sy vyftigste bestaansjaar by Lugmagbasis Louis Trichardt gevier het, was die Cheetah E met die reeksnommer 831 goud geverf. Daar was ’n groot 50 op die middelste deel van die romp.
geen|duimnael|250x250px|Hier kan die details van die model-identifisering (onder die stuurkajuit) op nommer 831 gesien word

geen|duimnael|250x250px|Die Cheetah C met die reeksnommer 342 is vir die SALM se 75ste bestaansjaar geverf in ’n spesiale skema wat uit die kleure en merke van sy eweknie in die diereryk bestaan het. Die stertvin was blou.
geen|duimnael|250x250px|Dit is die logo en bewoording wat op die stertvin van die masjien was.
geen|duimnael|250x250px|Pride of the Nation-driehoeke was in die plek van die kastele op die onderkante van die vlerke. Die langafstandbrandstoftenk onderaan die vliegtuig was ook geverf.

Die Cheetah C met die reeksnommer 370 is in die 2000’s in die kleure van die 1994- Suid-Afrikaanse nasionale vlag oorgeverf en het as “Vlaggie” bekendgestaan. Hierdie kleurskema word in die volgende drie foto’s op 8 Oktober 2005 by Lugmagbasis Makhado geïllustreer.
geen|duimnael|250x250px|Die Cheetah C met die reeksnommer 370 word op 8 Oktober 2005 by Makhado gesien.
geen|duimnael|250x250px|Die Cheetah C met die reeksnommer 370 word op 8 Oktober 2005 by Makhado gesien.
geen|duimnael|250x250px|Die Cheetah C met die reeksnommer 370 word op 8 Oktober 2005 by Makhado gesien.

Die Atlas Cheetah B met die reeksnommer 861 was op 8 Oktober 2005 ook in die kleure van die 1994- nasionale vlag geverf.
geen|duimnael|250x250px|Die Atlas Cheetah B met die reeksnommer 861 word op 8 Oktober 2005 by Makhado gesien.
geen|duimnael|250x250px|Die Atlas Cheetah B met die reeksnommer 861 word op 8 Oktober 2005 by Makhado gesien.

## Hoe om die verskillende modelle van die Cheetah uit te ken en die Cheetah van die Mirage III te onderskei 
Die Cheetah het ’n deltavlerkuitleg (nes die Mirage III) en twee niebewegende stertvlakke aan die buitekant van die luginlaat. Hy het ook ’n lugherbunkeringstoestel aan die regterkant. Die Mirage III het nie die laaste twee eienskappe nie.
geen|duimnael|250x250px|Die Cheetah het dieselfde deltavlerkuitleg as die Mirage III, maar die Mirage III het nie die ekstra stertvlakke of 'n lugherbunkeringskapasiteit nie.
geen|duimnael|250x250px|Die Cheetah C het ’n groot C met ’n hardlopende cheetah, soos op 4 Maart 1995 op die Cheetah C met die reeksnommer 369 gesien word.
geen|duimnael|250x250px|Die Cheetah E is onder die stuurkajuit as ’n Cheetah E geïdentifiseer en het daar ook ’n hardlopende cheetah gehad.
geen|duimnael|250x250px|Daar was op die meeste tweesitplek-Cheetahs ’n hardlopende cheetah, soos op 21 Mei 2005 op die Cheetah B met die reeksnommer 858 gesien word.

Die ooglopende verskil tussen die enkelsitplek-Cheetahs en dié met twee sitplekke is die sitplekrangskikking.  Die Cheetah C’s (die twee vliegtuie in die agtergond) het ook ’n dikker neusprofiel as die tweesitplek-Cheetahs gehad.
geen|duimnael|250x250px|'n Tweesitplek-Cheetah en twee Cheetah C's styg op 8 Oktober 2005 by Makhado op.

Van voor gesien is die hoek van die herbunkeringstoestel van die Cheetah C nie so skerp soos op die Cheetah E nie. (Die toestel is aan die regterkant, bo die enjinluginlaat aan die romp van die vliegtuig geheg.) 
geen|duimnael|250x250px|Die Cheetah C met die reeksnommer 342 ("Spotty") word op 13 Mei 1995 by Lugmagbasis Bloemspruit gesien.

Die Cheetah E het ’n dun neus wat geleidelik taps vanaf ’n punt voor die stuurkajuit is en ’n skerp punt het. Sy pitotvoelpen is onder die neus en hy het vinvlakke net agter die skerp neus.
geen|duimnael|250x250px|Die neus van Cheetah E reeksnommer 828 word op 28 September 1991 by Lanseria-lughawe gesien.

Die Cheetah C het ’n dikker neus as die Cheetah E en ’n radarkoepel wat skerp taps is. Die pitotvoelpen is in die middel van die neus en daar is neusvinvlakke op die romp, net voor die stuurkajuit.
geen|duimnael|250x250px|Die neus van Cheetah C reeksnommer 344 word op 26 November 2005 by Lugmagbasis Overberg gesien.

Die Cheetah R (wat hieronder geïllustreer word) het, net soos die Cheetah E, ’n tapse neus. Sy pitotvoelpen is egter bo-op die neus gemonteer en daar is kameras in die neus van die Cheetah R.
geen|duimnael|250x250px|Die voorste deel van die romp van Cheetah R reeksnommer 855 word in April 1992 by Jan Smuts-lughawe gesien.

Die tweesitplek-Cheetah het ’n hangende neus, wat ook taps is (nes die neus van die Cheetah E).
geen|duimnael|250x250px|Die Cheetah B met die reeksnommer 860 word op 25 Augustus 1995 by Lugmagbasis Louis Trichardt gesien.

Die lugherbunkeringstoestelle van die Cheetah C en die tweesitplek-Cheetahs is op verskillende plekke op die romp van die verskillende variante gemonteer. Sien die foto's hieronder.
geen|duimnael|250x250px|Op die Cheetah C is die lugherbunkeringstoestel net agter die stuurkajuit aan die regterkant aan die romp van die vliegtuig geheg.
geen|duimnael|250x250px|Die lugherbunkeringstoestel van die tweesitplek-Cheetah is in ’n hulsel wat aan die regterkant aan die vliegtuig geheg is.

## Sien ook 
* Lys van vegvliegtuie

## Verwysings 
## Eksterne skakels